ষষ্ঠ মিনিটে হি চান পেয়েছিলেন সেরা সুযোগটা। সনের পাস থেকে হুয়াং ইনবিয়মের ক্রসে শুধু পা ছোঁয়াতে পারলেই হতো। কিন্তু পারেননি সেটাই। তবে যোগ্য নেতা হয়েই সন পিঠ চাপড়ে দিয়েছিলেন সতীর্থটির। খেলা অতিরিক্ত সময়ে গড়ানোর পর প্রথম মিনিটেই জাপানের রক্ষণের ভুলে বল পেয়ে যান সন। চিতার গতিতে পোস্টে ঢুকে নিলেন শট। পোস্ট ঘেঁষে অল্পের জন্য গেল বাইরে দিয়ে। ৯৩ মিনিটে আর দুর্ভাগ্য নয়। ডি বক্সে সন কাটাতে চাইছিলেন সামনে থাকা ডিফেন্ডারদের। তাঁর টোকায় বল সামনে গিয়েছিল কিছুটা। বুলেট শটে লি শিংউড বল জড়ালেন জালে। বুক থেকে পাথর নামল যেন। ২০ বছরের এই তরুণের গোলেই দক্ষিণ কোরিয়ার মনে ফেরে স্বস্তি। এরপর সনের নেওয়া কর্নারে লাফিয়ে নেওয়া হেডে দ্বিতীয় গোল হুয়াং হি চেনের। কোরিয়ান দলের সবার সেনাবাহিনীর কঠিন জীবন থেকে মুক্তিও নিশ্চিত হয়ে যায় তাতে। ১১৫ মিনিটে উয়েদা আয়াসের হেডে জাপান এক গোল ফেরালেও সমতা আনতে পারেনি আর।